Metodické usmernenie č. MF/017107/2017-352 zo dňa 09.10.2017 o postupoch účtovania zložiek platu zamestnancov v štátnej službe a zamestnancov pri výkone práce vo verejnom záujme v zmysle Memoranda o úprave platových pomerov zamestnancov v štátnej službe a niektorých zamestnancov pri výkone prác vo verejnom záujme

Rozpočtové organizácie štátu, príspevkové organizácie štátu, štátne fondy, obce (vrátane ich rozpočtových a príspevkových organizácií) a vyššie územné celky (vrátane ich rozpočtových a príspevkových organizácií) vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Dňa 1. decembra 2016 bolo zástupcami zamestnancov a zástupcami zamestnávateľov uzatvorené Memorandum o úprave platových pomerov zamestnancov v štátnej službe a niektorých zamestnancov pri výkone práce vo verejnom záujme (ďalej „Memorandum“), s výnimkou  pedagogických a odborných zamestnancov a učiteľov vysokých škôl.
V zmysle Memoranda sa zamestnancom v štátnej službe a zamestnancom pri výkone prác vo verejnom záujme:
1.	zvýšia platy na úrovni 2% priznaných funkčných platov v termíne od 1.9.2017 do 31.12.2017 a od 1.9.2018 do 31.12.2018 formou odmeny, vo výške priznaného funkčného platu zamestnanca k 1.9.2017 a priznaného funkčného platu zamestnanca k 1.9.2018, 
2.	valorizujú platové tarify a stupnice platových taríf o 4% od 1.1.2018.
Zvýšenie platov zamestnancov v zmysle bodu 1) predchádzajúceho odseku sa účtuje na ťarchu účtu 521 – Mzdové náklady a v prospech účtu 331 – Zamestnanci.
Valorizácia platových taríf podľa bodu 2)  sa účtuje na ťarchu účtu 521 – Mzdové náklady a v prospech účtu 331 Zamestnanci.
Toto metodické usmernenie sa vydáva na zabezpečenie jednotného postupu účtovania zložiek platu zamestnancov v zmysle Memoranda.

Dátum:         09.10.2017
Vypracoval:  Ing. Jana Hvojníková
                    samostatné oddelenie legislatívy a metodiky výkazníctva verejnej správy 
                    tel.: 02/59 58 32 35

Schválil:       Ing. Ladislav Zakhar, PhD.
                    vedúci samostatného oddelenia legislatívy a metodiky výkazníctva verejnej správy
                    tel.: 02/59 58 32 22

                    Ing. Miriam Majorová, PhD
                    generálna riaditeľka sekcie štátneho výkazníctva